Հայկ Բժշկյանցի հերոսական ուղին սկսվել էր դեռ 1915թ., Կովկասյան ճակատում, երբ նա, որպես վաշտի հրամանատար, կռվում էր Հայկական կամավորական VI դրուժինայի կազմում։ Նրա հերոսության մասին 1915 թվականի սկզբին գրեց «Մշակ» (ք. Թիֆլիս) թերթը «Հայազգի հերոսներից մեկը» հոդվածում։ Երբ սպանվում է դրուժինայի հրամանատարը, այն գլխավորում է 3 անգամ վիրավորված Բժշկյանցը եւ իր քաջերի հետ 3 օր տեւած մարտերում ջախջախում է թուրքերին ու քրդերին։ Հայ քաջերն ազատագրում են 3 գյուղ, թշնամուն շպրտելով մոտ 35 վերստ եւ հասցնելով նրան մեծ կորուստներ՝ 600-ից ավելի սպանված զինվոր եւ 3 սպա։ Կորպուսի հրամանատար ռուս գեներալը գրկում, համբուրում է Հայկ Բժշկյանցին եւ նրա կրծքին ամրացնում ս. Գեւորգ շքանշանը ու մեդալը։ Այդ փայլուն հաղթանակից հետո Հայկի անունը հայտնի դարձավ ողջ ռուս-թուրքական ռազմաճակատում։